Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 474/15)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Kangra tea“

EU št.: PGI-IN-672 – 25.1.2008

ZOP ( ) ZGO (X)

1. Ime [ZOP ali ZGO]

„Kangra tea“

2. Država članica ali tretja država

Indija

3. Opis kmetijskega proizvoda ali živila

3.1. Vrsta proizvoda

Skupina 1.8 – Ostali proizvodi iz Priloge I k Pogodbi (začimbe itn.)

3.2. Opis proizvoda, za katerega se uporablja ime iz točke 1

„Kangra tea“ je vrsta čaja, pridobljenega iz listov, brstov in mehkih stebel vrste Camellia sinensis, gojenih v dolini Kangra (Himačal Pradeš, Indija).

V okviru tega zahtevka je treba dolino Kangra razumeti kot območje, opredeljeno v točki 4 tega zahtevka.

Glavne značilnosti listov čaja „Kangra tea“ so:

— večstebelni grm,

— ozki listi.

Za sajenje čaja „Kangra tea“ se uporabi semenski material, ki se goji v dolini Kangra, in druge izbrane sorte regije.

„Kangra tea“ ima značilno aromo po oreških in zimzelenem jagodičevju ter lesno cvetlično aromo. „Kangra tea“ pusti v ustih sladek pookus.

Napitek iz čaja „Kangra tea“ je svetle barve in ima polnejše telo.

Listi čaja „Kangra tea“ vsebujejo do 13 % katehinov in do 3 % kofeina ter aminokisline, kot so teanin, glutamin in triptofan.

Skupna vsebnost fenola je v razponu 198–230 mg/gm.

Skupna vsebnost antioksidantov je v razponu 196–223 mg/gm.

V dolini Kangra se pridelujejo zeleni in beli čaji, čaj oolong ter črni čaj po ortodoksni metodi.

Različne vrste „Kangra tea“ so:

— črni čaj „Kangra tea“ po ortodoksni metodi: — SFTGFOP: Super Fine Tippy Golden Flowery Orange Pekoe — FTFGOP: Fine Tippy Flowery Golden Orange Pekoe — TGFOP: Tippy Golden Flowery Orange Pekoe. — GFOP: Golden Flowery Orange Pekoe — GOF: Golden Orange Fannings — FOF: Flowery Orange Fannings

„OP“ je čaj iz celih listov, ki je podrobneje opredeljen glede na posebnost čaja, kot npr. „FOP“, ki ima cvetno aromo.

„TGFOP“ je čaj iz celih listov z veliko majhnimi, še zaprtimi lističi, tako imenovanimi zlatimi konicami. Te se pridobijo s previdnim nabiranjem občutljivih koničnih brstov (neodprtih listov) in se previdno obdelajo, da se dobi čaj „Tippy Golden Flowery Orange Pekoe“ (TGFOP).

Uprašeni lističi (fannings) so lahki čaji in so opisani glede na videz ali aromo, kot sta GOF ali FOF.

— čaj „Kangra tea“ vrste oolong:

Čaj Oolong se pripravi z delno encimsko inaktivacijo mehkih poganjkov čajevca.

— beli čaj „Kangra tea“:

Beli čaj se pridobi iz koničnih brstov čajevca, ki se običajno imenujejo srebrne konice.

— zeleni čaj „Kangra tea“: — Čaj iz celih listov: Lachha (LACHHA), Young Hyson (YH) in Fine Young Hyson (FYH) — Čaj iz necelih listov: Mongra (MONGRA), Mashdana (MASHDANA), Gun Powder (GP), Hyson (H) in Fine Hyson (FH) — Uprašeni lističi: Soumee (SOUMEE), Twanky (TWANKY) — Čajni prah: Dust (DUST)

Čaj iz celih listov je Fine Young Hyson, proizveden iz skrbno ročno nabranih poganjkov.

Posušeni lističi se ne zdrobijo, ampak se z valjanjem oblikujejo v majhne kroglice. Kroglice se nato v vodi razpustijo. Tovrstni čaji so znani kot „gun powder“ (smodnik).

Uprašeni lističi (fannings) so lahki čaji.

Prašni čaji so čaji, ki preidejo skozi filtre z mrežico nad št. 20.

3.3. Krma (samo za proizvode živalskega izvora) in surovine (samo za predelane proizvode)

„Kangra tea“ se prideluje izključno iz listov, brstov in mehkih stebel čajevca botanične sorte Camellia sinensis, ki se goji na območju Kangra, kot je opredeljeno v delu 4 tega dokumenta.

Take omejitve v zvezi s sortami čajevca, dovoljenimi za proizvodnjo čaja „Kangra tea“, veljajo, da se ohrani neoporečnost proizvoda, ki se v regiji Kangra stalno proizvaja že desetletja.

3.4. Posebne faze proizvodnje, ki jih je treba izvajati na opredeljenem geografskem območju

Gojenje, spravilo in predelava čaja so trije koraki, ki morajo potekati na referenčnem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Označevanje vrste je namenjeno končnemu potrošniku, vrsta čaja je navedena na embalaži, da potrošniki lahko razlikujejo med različnimi značilnostmi „Kangra tea“.

Vrste „Kangra tea“, opisane v točki 3.2, se navedejo na embalaži skupaj z logotipom „Kangra tea“.

4. Jedrnata opredelitev geografskega območja

„Kangra tea“ se goji na več območjih na pobočjih gorovja Dhauladhar v zahodni Himalaji. Ta območja so:

— Palampur, Baijnath, Kangra, Dharmsala v okrožju Kangra,

— Jogindernagar v okrožju Mandi in

— Bhatiyat v okrožju Chamba.

5. Povezava z geografskim območjem

Zahtevek za registracijo ZGO „Kangra tea“ temelji na značilnostih proizvoda in njegovi kakovosti.

5.1. Posebnosti geografskega območja

Območje Kangra, kot je opredeljeno v tem zahtevku, zaznamujejo zelo specifični geografski pogoji, ki prevladujejo himalajskem gorovju Dhauladhar s stalno zasneženimi vrhovi. Ena od značilnosti tega območja je nadmorska višina, saj se vsi nasadi čaja nahajajo na višini od 900 do 1 400 m.

Območje Kangra vsako leto prejme tudi velike količine padavin. Mesto Dharmshala in njegova okolica je na drugem mestu po količini dežja za mestom Mawsynram v zvezni državi Meghalaja v Indiji. Povprečna količina padavin v Dharmshali se giblje med 270 in 350 cm na leto.

„Kangra tea“ se proizvaja po visoko učinkoviti ortodoksni metodi z uporabo celih listov, obogatenih z aromo in z najvišjo vsebnostjo polifenolov (katehinov).

5.2. Posebnosti proizvoda

„Kangra tea“ ima značilno aromo, ki se razlikuje od drugih čajev po svetu. „Kangra tea“ ima v primerjavi z drugimi čaji višjo vsebnost pirazinov (2,5-dimetilpirazin, etilpirazin, 2-etil-6-metilpirazin), kar mu daje aromo po oreških, metil salicilata ter α- in β-ionov, ki dajejo okus po zimzelenem jagodičevju ter lesno cvetlično aromo. „Kangra tea“ pusti v ustih sladek pookus.

Napitek iz čaja „Kangra tea“ ima polnejše telo in je svetlejše barve v primerjavi z drugimi čaji, proizvedenimi po ortodoksni metodi.

Razmerje med epigalokatehin galatom v katehinih je višje pri čajih, ki se gojijo na območju Kangra, kar je razlog za polnejše telo napitka. Višja vsebnost epigalokatehin galata v čajih je posledica geografskega položaja čajevcev.

Poleg tega je genetsko profiliranje na podlagi molekularnih markerjev privedlo do združevanja sort čajevca na območju Kangra v ločeno skupino.

5.3. Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Zgoraj navedeno kakovost čaja „Kangra tea“ je mogoče pripisati predvsem njegovemu geografskemu poreklu ob vznožju himalajskega gorovja Dhauladhar v dolini Kangra. Edinstveni geoklimatski pogoji in kisla tla z razponom pH 4–5,5 imajo ključno vlogo pri ustvarjanju okusne in prepoznavne skodelice čaja.

Poseben okus, ki ga „Kangra tea“ pusti v ustih, je odvisen od deleža epigalokatehin galata v katehinih, ki je zaradi geografskega položaja območja Kangra visok. Geografski položaj regije je 32,1 S 76,27 V na nadmorski višini med 900 do 1 400 m. Nasadi so običajno nagnjeni, kislost prsti je med pH 4 in 5,5, letno pade od 270 do 350 cm dežja. Vsi ti dejavniki vplivajo na nastanek pomembnejših in manj pomembnih fitokemikalij.

Razvoj spojin, ki dajejo posebno aromo in sladek pookus, je posledica sinteze čajnih spojin, ki vsebujejo dušik, in je odvisen od nadmorske višine območja, ki se giblje med 900 in 1 400 m, ter letne količine dežja med 270 in 350 cm. Ti posebni podnebni pogoji omogočajo razvoj posebne arome in značilnih spojin.

Značilnosti čaja „Kangra tea“ in zlasti vsebnost katehinov se ohranijo z visoko učinkovito predelavo listov po ortodoksni metodi.

Zgodovina čaja „Kangra tea“ sega v čas britanske kolonializacije, in sicer v leto 1849, ko je dr. Jameson, tedanji nadzornik botaničnih čajnih vrtov, regijo razglasil za primerno za gojenje čaja, pozneje, leta 1852, pa je začel prvo komercialno pridelavo. „Kangra tea“ je zaradi svoje odličnosti leta 1886 in 1895 prejel zlato in srebro medaljo na mednarodnih konvencijah v Londonu in Amsterdamu.

Dolina Kangra je znana po proizvodnji čajev najvišje kakovosti (zelenih, ortodoksnih črnih, belih in oolong) z edinstveno cvetico sladkega pookusa.

Sklic na objavo specifikacije proizvoda

—

(1) UL L 343, 14.12.2012, str. 1.